Ingen vet når lisensendringene kommer
Etter at VG Nett i en rekke saker i fjor høst satte fokus på NRKs lisenspraksis varslet kringkastingssjef Hans Tore Bjerkaas at han ville se på det omstridte regelverket. Den foreløpig eneste endringen er at lisensen i år har økt med 95 kroner. - Vi har det under utredning hos oss ennå. Lisensinnkrevningen er styrt av forskriftene fra Kulturdepartementet, og planen vår er å komme med innspill til dem før første kvartal i år, sier Bjerkaas til VG Nett.I fjor høst foreslo leder av Norsk studentforening, Kim O. Kantardijev en egen NRK-lisens for studenter. Det kom også frem at NRK sender ut over fire millioner brev i året, og kanalen sa da at de vurderte å innføre e-faktura som betalingsløsning. Flere reagerte også på at klageadgangen til Medietilsynet ikke kom godt nok frem i svarbrevene til de som klager på NRK-lisensen. Svært få tar klagen videre til Medietilsynet. NRK-lisensen er også omstridt fordi det opereres med «tilleggsavgift» og ikke purregebyr som på andre regninger, det betyr at om man betaler for sent er gebyret nesten tre ganger høyere enn for andre regninger. Det håver NRK inn millioner av kroner på årlig. VG Nett satte også fokus på en rekke lisensbetalere som var både hus- og TV-løse, men allikevel måtte betale lisens. Også avdøde personer har fått regning på lisensen, og de etterlatte har måtte betale.Bjerkaas mener det er for tidlig å si noe om hvilke endringer som eventuelt vil komme, og sier at han ikke har noen personlige synspunkter på hvilke endringer som bør gjøres. I NRK er det nedsatt en arbeidsgruppe som skal se på forholdene rundt innkrevningen av NRK-lisensen. Leder av denne gruppen er Olav A. Nyhus, NRKs egen juridiske direktør. Gruppen består av folk internt i NRK med ulik kompetanse, både fra lisenskontoret og andre steder i statskanalen. Nyhus og de andre i gruppen som går igjennom forskrift for lisensinnkreving vil se på om forskriften er tidsmessig.- Vi gjør dette i dialog med kulturdepartementet og startet arbeidet i høst. Vi har ikke konkludert på noen punkter ennå, sier Nyhus. Han sier at NRKs ambisjon er å meddele kulturdepartementet deres konklusjon i løpet av første halvår i 2012, mens Bjerkaas mener konklusjonen blir klar i første kvartal. - Spørsmålet er om vi skal avslutte arbeidet i NRK i første kvartal og så legge forslagene frem for styret. Vi skal også ha en videre dialog med departementet, eventuelle endringer er opp til myndighetene å fastsette, sier Nyhus. Hvor lang tid prosessen i departementet vil ta avhenger ifølge Nyhus av hvilke forslag NRKs arbeidsgruppe kommer med. - Forslag til forskriftsendringer skal eventuelt også ut på høring, og fremdriften vil også avhenge av om det er kontroversielle endringer, sier han.Kulturminister Anniken Huitfeldt har ikke selv anledning til å kommentere saken. Politisk rådgiver i Kulturdepartementet, Kjersti Stenseng sier at de venter på innspill fra NRK for revisjon av regelverket. - Vi venter på innspill fra NRK som vi skal behandle i siste del av 2012. Vi vil vurdere de innspillene som kommer før de skal ut på høring, sier Stenseng. Hvor lang høringsprosessen blir, avhenger av hvilke endringsforlag NRK kommer med. - Er det kun små ting er det ikke behov for en så lang høringsrunde, så nøyaktig hvor lang tid det vil ta vil vi komme tilbake til når vi har fått innspillene fra NRK. Da kan vi si mer om tidsforløpet, sier hun.
I september lovet NRK-sjef Hans Tore Bjerkaas å se på lisensregelverket. En arbeidsgruppe er nå i gang med arbeidet, men ingen vet når eventuelle endringer vil tre i kraft.